കര്ഷകര്ക്കായി പ്രധാനമന്ത്രി വസതിക്കു മുന്നില് പ്രതിഷേധമിരിക്കുമെന്ന് പഞ്ചാബ് മുഖ്യമന്ത്രി കര്ഷക പ്രക്ഷോഭത്തിന് പിന്തുണയര്പ്പിച്ച് പഞ്ചാബ് മുഖ്യമന്ത്രി ചരണ്ജിത്ത് സിംഗ് ചന്നി. വേണ്ടിവന്നാല് പ്രധാനമന്ത്രിയുടെ വീടിനു മുന്നില് സമരം ചെയ്യുമെന്ന് ചരണ്ജിത്ത് സിംഗ് പറഞ്ഞു. കര്ഷക പ്രക്ഷോഭത്തോടെ മുന് മുഖ്യമന്ത്രി അമരീന്ദ്രര് സിംഗ് മുഖം തിരിച്ചതായുള്ള വിമര്ശനങ്ങളുടെ പശ്ചാതലത്തിലായിരന്നു ചരണ്ജിത്തിന്റെ പ്രതികരണം. പാര്ട്ടിയിലെ അടുത്ത സുഹൃത്തായ നവജ്യോത് സിംഗ് സിദ്ദുവിന്റെ രാജിയെ കുറിച്ച് ഒന്നുമറിയില്ലെന്നും മുഖ്യമന്ത്രി പറഞ്ഞു. ദിവസങ്ങള് നീണ്ട നാടകീയതക്കൊടുവില് മുന് മുഖ്യമന്ത്രി അമരീന്ദര് സിംഗ് രാജിവെച്ചതിന് പിന്നാലെയാണ് സിദ്ദുവും പാര്ട്ടി അധ്യക്ഷ സ്ഥാനം രാജിവെച്ചത്. കര്ഷക നിയമങ്ങള്ക്കെതിരെ പഞ്ചാബില് നിന്നും ഡല്ഹി വരെ ജനങ്ങളെയും കൂട്ടി സമരത്തില് പങ്കുചേരാന് തയ്യാറാണ്. വേണ്ടിവന്നാല് പ്രധാനമന്ത്രിയുടെ വസതിക്കു മുന്നില് പ്രതിഷേധമിരിക്കുമെന്നും ചരണ്ജിത്ത് സിംഗ് മാധ്യമങ്ങളോട് പറഞ്ഞു. നമുക്കെല്ലാവര്ക്കും വേണ്ട നീതിക്കായി സ്വന്തം ജീവന് ബലിയര്പ്പിച്ചവരാണ് സമരം ചെയ്യുന്ന കര്ഷകരെന്നും അദ്ദേഹം പറഞ്ഞു. തെരഞ്ഞടുപ്പിലേക്ക് പ്രവേശിക്കാനിരിക്കെ, കര്ഷക സമരത്തിന് കോണ്ഗ്രസ് പാര്ട്ടി പിന്തുണ പ്രഖ്യാപിച്ചിരുന്നു. തിങ്കളാഴ്ച നടന്ന കര്ഷക ബന്ദിന് പിന്തുണയര്പ്പിച്ച് ചരണ്ജിത്ത് സിംഗിന്റെ മന്ത്രിസഭ പ്രമേയം പാസാക്കിയിരുന്നു. അമരീന്ദറിന്റെയും സിദ്ദുവിന്റെയും അഭാവത്തില് പാര്ട്ടിയില് നേതൃപ്രതിസന്ധിയുണ്ടെന്ന ആക്ഷേപങ്ങള്ക്കിടെയായിരുന്നു മുഖ്യമന്ത്രിയുടെ വാക്കുകള്. അമരീന്ദര് സംഗിന്റെ രാജിയോടെ പാര്ട്ടിയില് സിദ്ദു ശക്തനായി മാറുമെന്ന പ്രവചനങ്ങളെ തെറ്റിച്ചുകൊണ്ടായിരുന്നു, പൊടുന്നനെയുള്ള മുന് ക്രിക്കറ്റ് താരത്തിന്റെ രാജി പ്രഖ്യാപനം. സിദ്ദുവിന്റെ രാജിയെ കുറിച്ച് കൂടുതലായി ഒന്നുമറിയില്ലെന്ന് പറഞ്ഞ് മുഖ്യമന്ത്രി, അദ്ദേഹം തങ്ങളുടെ മികച്ച നേതാവാണെന്നും അദ്ദേഹത്തില് പൂര്ണ വിശ്വാസമുള്ളതായും പറയുകയായിരുന്നു. താനുമായോ പാര്ട്ടിയുമായോ സിദ്ദുവിന് പ്രശ്നങ്ങളില്ല. അമരീന്ദര് സിംഗ് ബി.ജെ.പിയില് ചേരുമെന്ന അഭ്യൂഹങ്ങളും അദ്ദേഹം തള്ളി. ഡല്ഹിയില് പോയ അമരീന്ദര് ബി.ജെ.പി നേതൃത്വത്തെ കാണാനണെന്ന വാദം തള്ളിയ ചരണ്ജിത്ത് സിംഗ്, പഞ്ചാബിനു വേണ്ടിയാണ് അമരീന്ദര് ഡല്ഹിയില് പോയതെന്നും പറഞ്ഞു.